20. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 412 της 11/29 Ιουλ. 1963 (ΦΕΚ Α΄ 118) Περί τροποποιήσεως των Β.Δ. 18/22 Φεβρ. 1950 «περί διοικήσεως του Κλάδου Ασφαλίσεως κατά της ασθενείας των Δημοτικών και Κοινοτικών Υπαλλήλων» και του υπ’ αριθ. 787/60 περί διορισμού ιατρών και φαρμακοποιών παρά τω Κ.Α.Δ.Κ.Υ. κλπ.». Έχοντες υπ’ όψιν: α) το άρθρ. 19, παρ. 1 του Α.Ν. 796/1948 ως εκυρώθη και συνεπληρώθη υπό του Ν.Δ. 1266/49, β) τα άρθρ. 7 παρ. 1 και 1 παρ. 2, του Β.Δ. της 23/24.12.1955 «περί εφαρμογής του Υπαλληλικού Κώδικος επί υπαλλήλων των Ν.Π.Δ.Δ.», γ) την υπ’ αριθ. 372/15.5.1963 σύμφωνον γνωμοδότησιν του Ανωτάτου Συμβουλίου Δημοσίων Υπηρεσιών και δ) την υπ’ αριθ. 444/1963 γνωμοδότησιν του Συμβουλίου Επικρατείας, προτάσει του Ημετέρου επί των Εσωτερικών Υπουργού, απεφασίσαμεν, διατάσσομεν: Άρθρον μόνον.-1.Μέχρι της πληρώσεως της θέσεως επί βαθμοίς 3ω ή 2ω του Α3 Κλάδου ιατρών του Κ.Α.Δ.Κ.Υ., προσλαμβάνεται δι’ αποφάσεως του Υπουργού των Εσωτερικών, μετά σύμφωνον γνώμην του Διοικητικού Συμβουλίου του Κ.Α.Δ.Κ.Υ., επί συμβάσει σχέσεως ιδιωτικού δικαίου, ιατρός κεκτημένος άπαντα τα προς διορισμόν απαιτούμενα προσόντα, πλην της ηλικίας, πτυχίον ιατρικής σχολής και δεκαετή άσκησιν επαγγέλματος ή δεκαετή ευδόκιμον υπηρεσίαν ιατρού εις το δημόσιον, δήμον ή κοινότητα ή νοσηλευτικόν ίδρυμα δημοσίου δικαίου, επί αμοιβή οριζομένη δια κοινής αποφάσεως των Υπουργών Εσωτερικών και Οικονομικών ουχί πλέον των 7.500 δραχμών μηνιαίως. 2.Το υπό του άρθρου μόνου του Β.Δ. υπ’ αριθ. 787/60 «περί διορισμού ιατρών και φαρμακοποιών παρά τω Κ.Α.Δ.Κ.Υ. κλπ.» προβλεπόμενον ανώτατον όριον ηλικίας ορίζεται εις 50 έτη. Εις τον αυτόν επί των Εσωτερικών Υπουργόν ανατίθεμεν την δημοσίευσιν και εκτέλεσιν του παρόντος. 